Полазећи од уставне позиције Републике Српске као ентитета са јасно дефинисаним надлежностима у оквиру Дејтонског мировног споразума и Устава Босне и Херцеговине;

Имајући у виду информације потврђене од самог врха Владе Уједињеног Краљевства, да иста разматра планове о отварању тзв. "центара за повратак" одбијених тражилаца азила из Уједињеног Краљевства у земљама Западног Балкана, укључујући и Босну и Херцеговину;

Свјесна да се такви планови воде изван сваке демократске процедуре, без претходног знања, увида и сагласности институција Републике Српске;

Забринута због могућности да се под плаштом техничких договора и билатералних односа, покуша спровести процес који има далекосежне посљедице по безбједносну, демографску, политичку и културну структуру Републике Српске;

Народна скупштина Републике Српске потврђује своје суверено право на вођење миграционе политике у складу са културним вриједностима и економским потребама заједнице коју политички представља;

Народна скупштина Републике Српске афирмише принцип немијешања у унутрашње односе других држава и самим тим одбацује све захтјеве за учешћем у имиграционим политикама других држава;

Народна скупштина Републике Српске изражава жаљење због проблема с којима се сусреће Уједињено Краљевство у процесу интеграције дијела миграната и поздравља сваку иницијативу њихове суверене владе која ће на хуман и цивилизован начин разријешити проблеме с којима се сусрећу истичући да Република Српска и њени грађани ни на који начин нису учествовали у стварању тог проблема;

Полазећи од напријед навденог, Народна скупштина Републике Српске, на основу члана 70. став 1. тачка 2. Устава Републике Српске и члана 177. став 2. и 178. Пословника Народне скупштине Републике Српске („Службени гласник Републике Српске“, број: 66/20), на 15. редовној сједници Народне скупштине Републике Српске, одржаној 3. јула 2025. године, донијела је сљедећу

**ДЕКЛАРАЦИЈА**  
**О ОДБАЦИВАЊУ ИНИЦИЈАТИВА ВЛАДЕ УЈЕДИЊЕНОГ КРАЉЕВСТВА И ВЛАДА ПОЈЕДИНИХ ЕВРОПСКИХ ДРЖАВА О УСПОСТАВЉАЊУ ЦЕНТАРА ЗА МИГРАНТЕ НА ТЕРИТОРИЈИ БОСНЕ И ХЕРЦЕГОВИНЕ И ПРОТИВЉЕЊУ БИЛО КАКВОМ НАСИЛНОМ НАСЕЉАВАЊУ МИГРАНАТА НА ПРОСТОРУ РЕПУБЛИКЕ СРПСКЕ**

1. **Народна скупштина Републике Српске категорички одбацује и противи се сваком плану, иницијативи или билатералном договору који подразумијева отварање центара за смјештај миграната, повратника, азиланата, лица са одбијеним статусом из било ког разлога у Уједињеном Краљевству појединим европским државама, на територији Босне и Херцеговине, а нарочито на територији Републике Српске.**
2. **Народна скупштина Републике Српске сматра да би реализација таквог плана представљала директно кршење уставног поретка, нарушавање безбједности грађана, као и покушај демографске и културне трансформације простора Босне и Херцеговине, а тиме и Републике Српске.**
3. **Народна скупштина Републике Српске одбацује све могуће акте, разговоре, планове или меморандуме који би без сагласности Републике Српске увели БиХ у такве процесе.**
4. **Народна скупштина Републике Српске позива све српске политичке представнике у заједничким институцијама БиХ да одмах, јавно и недвосмислено одбаце било какво учешће у плановима ове врсте и да уколико је било каква комуникација са Владом Уједињеног Краљевства и владама појединих европских држава обављена, обавијесте јавност о њеном садржају.**
5. **Народна скупштина Републике Српске констатује да би насељавање лица из висококонфликтних зона, зона економске и социјане угрожености и специфичности, међу којима постоје тешки анимозитети и непријатељства против њихове воље и на простору који им није домаћи, представљало дугорочан безбједносни ризик, који ниједна одговорна власт не може прихватити.**
6. **Народна скупштина Републике Српске наглашава да је оваква иницијатива Владе Уједињеног Краљевства и влада појединих европских држава цивилизацијски неприхватљива, јер се заснива на идеји да се људи одбијени из њихових центара насељавају на просторима који нису спремни економски ни културолошки да их прихвате и гдје ће представљати огроман терет, као и безбједносни изазов јер представљају реалну опасност.**
7. **Народна скупштина Републике Српске посебно упозорава на опасност да овакви планови представљају континуитет настојања да се дугорочно измијени демографска структура на просторима Републике Српске, путем тихе исламизације и усмјеравања миграната искључиво на српска подручја, као што је показано у селу Липа у близини Бихаћа.**
8. **Народна скупштина Републике Српске изражава забринутост због чињенице да су се у периоду када Влада Уједињеног Краљевства јавно разматра планове о смјештају миграната изван своје територије, одвијали садржински непознати разговори између званичника Уједињеног Краљевства и одређених политичких актера у Босни и Херцеговини, те наглашава значај транспарентности и формалности са релевантним институцијама у питањима која могу имати импликације по уставни поредак и безбједност ентитета.**
9. **Народна скупштина Републике Српске поручује да Република Српска није и неће бити центар за неуспјеле миграционе политике других држава. Народна скупштина Републике Српске одбацује све програме депортације и смјештаја на територији БиХ, самим тим и на територији Републике Српске, грађана трећих држава.**
10. **Народна скупштина Републике Српске подсјећа Владу Уједињеног Краљевства и влада појединих европских држава да је Република Српска и БиХ већ сносила и сноси посљедице неуспјеле и неодговорне миграционе политике наведених држава, јер исти нису имали адекватан одговор и спријечили њихов улазак и кретање на територију овог региона.**
11. **Народна скупштина Републике Српске задужује Владу Републике Српске да предузме све потребне мјере из своје надлежности, како би се физички и институционално спријечила било каква реализација овог или сличног плана.**
12. **Народна скупштина Републике Српске позива јавност, невладин сектор, медије, академску заједницу и све политичке актере у Републици Српској да се јасно изјасне и дигну глас против претварања БиХ, а нарочито Републике Српске, у простор за експеримент и смјештај лица који су јасно означени као непожељни и неприхватљиви у другим европским државама.**
13. **Народна скупштина Републике Српске понавља да се свака одлука која има посљедице по територију и безбједност Републике Српске мора донијети уз сагласност њених институција, у складу са Уставом БиХ и Анексом IV Дејтонског споразума.**
14. **Народна скупштина Републике Српске ће у случају било каквог једностраног потеза у вези са овим питањем размотрити све мјере политичког, институционалног и правног карактера, ради заштите интереса Републике Српске и њених грађана, одбијајући без оклијевања да разговара или чак проведе било какве договоре на ову тему.**
15. **Народна Скупштина Републике Српске задужује Владу Републике Српске да је једном у шест мјесеци информише о сазнањима и кретањима у области миграција.**
16. Ова Декларација ступа на снагу даном доношења, а објавиће се у „Службеном гласнику Републике Српске“.

Број: 02/1-021-828/25 ПРЕДСЈЕДНИК

Датум: 3. јул 2025. године НАРОДНЕ СКУПШТИНЕ

Др Ненад Стевандић